Diari Oficial de la Generalitat Valenciana


Sumari del DOGV 6304, del 06-07-2010 (2010/7731)

ORDE 21/2010 de 29 de juny, de la Conselleria d'Agricultura, Pesca i Alimentació, per la qual es convoquen, per a l'any 2010, les ajudes al desenrotllament de microempreses agroalimentàries.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6304

Data del DOGV
:   06-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7731


Data del document
:   29-06-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 21/2010 de 29 de juny, de la Conselleria d'Agricultura, Pesca i Alimentació, per la qual es convoquen, per a l'any 2010, les ajudes al desenrotllament de microempreses agroalimentàries. [2010/7731]
La indústria agroalimentària es proveïx del sector primari, incrementa el valor afegit de les matèries primeres, crea i fixa ocupació en les àrees rurals, desenrotlla produccions lligades a una qualitat diferenciada i contribuïx a la formació d'un entramat social, dinàmic i estable en el món rural.
El sector de la indústria agroalimentària de la Comunitat Valenciana es caracteritza per la seua xicoteta dimensió empresarial. Segons el Ministeri d'Agricultura, Pesca i Alimentació de les aproximadament 2.260 empreses que existien en 2005 en el sector, quasi un 80% comptaven amb menys de 10 treballadors.
Esta gran atomització és un obstacle per a la seua competitivitat per això es fa necessària la participació de les administracions públiques en forma d'ajudes que permeten a les microempreses agroalimentàries impulsar millores estructurals i incrementar la seua dimensió empresarial. D'esta manera es pretén que puguen accedir a economies d'escala, tant en allò que es referix a l'aprovisionament de matèries primeres i servicis complementaris com pel que fa a la formació del personal, accés a millores tecnològiques, accions d'I+D+I, i impuls de la filosofia de la qualitat.
Per això, i en virtut de les facultats que em conferix l'article 28-e de la Llei 5/1983, de 30 de desembre, del Consell, i l'article 47.3 del text refós de la Llei d'Hisenda Pública de la Generalitat Valenciana,
ORDENE
Primer. Convocatòria
Convocar, per a l'any 2010, les ajudes al desenrotllament de microempreses agroalimentàries en l'àmbit territorial de la Comunitat Valenciana i aprovar les bases per les quals es regiran, que s'inclouen com annex I a esta orde.
Esta convocatòria queda sotmesa, en allò que siga procedent, a la Llei 38/2003, de 17 de novembre, General de Subvencions, i al Reial Decret 887/2006, de 21 de juliol, pel qual s'aprova el seu reglament, i a la normativa autonòmica establida en els articles 45 i següents del text refós de la Llei d'Hisenda Pública de la Generalitat Valenciana.
Estes ajudes tenen caràcter plurianual i la seua concessió es basa en allò que es disposa en el Reglament (CE) 1998/2006, de 15 de desembre de 2006, de la Comissió, relatiu a l'aplicació dels articles 107 i 1088 del TFUE a les ajudes de minimis, per la qual cosa en compliment d'allò que es disposa en l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, a concedir o a modificar ajudes públiques, este règim no està subjecte a les normes sobre competència comunitàries.
Segon. Finançament de les ajudes
El finançament serà amb fons propis de la Generalitat Valenciana i anirà a càrrec del capítol VII, línia T6175, del programa 78.37297778.062.52, amb una quantitat màxima de 250.000 euros del pressupost de la Generalitat per a l'any 2010 i 1.000.000 per al de 2011.
Tercer. Resolució
El termini màxim per a notificar la resolució expressa serà de dos mesos, a comptar des de la data de l'inici del termini de presentació de sol·licituds. La falta de resolució en termini tindrà efectes desestimatoris, en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Si no recau una resolució expressa en el termini establit, les sol·licituds s'entendran desestimades, sense perjudici d'allò que es dispose quan es dicte la resolució expressa.
Quart. Delegació
Es delega en la directora general d'Empreses Agroalimentàries i Desenrotllament del Medi Rural la facultat per a concedir o denegar les ajudes, i està autoritzada per a dictar les resolucions i les instruccions necessàries per al desplegament i l'execució d'esta orde.
Quint
Esta orde produirà efectes des de l'endemà de la publicació en el Diari Oficial de la Comunitat Valenciana.
De conformitat amb allò que s'establix en els articles 106, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, este acte posa fi a la via administrativa i contra este es pot interposar, potestativament, recurs de reposició davant de la consellera d'Agricultura, Pesca i Alimentació en el termini d'un mes, comptat des de l'endemà de la notificació, o impugnar-se directament davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, des de l'endemà de la notificació.
València, 29 de juny de 2010
La consellera d'Agricultura, Pesca i Alimentació,
MARITINA HERNÁNDEZ MIÑANA
Annex I
Bases del règim de les ajudes al desenrotllament de microempreses agroalimentàries
Primera. Objecte
Establir les bases reguladores de la convocatòria d'un règim d'ajudes de caràcter plurianual al desenrotllament de microempreses agroalimentàries, finançat amb fons propis de la Generalitat Valenciana, en les condicions fixades en el Reglament (CE) 1998/2006, de 15 de desembre de 2006, de la Comissió (DOUE L379, de 28 de desembre de 2006), relatiu a l'aplicació dels articles 87 i 88 del Tractat a les ajudes de minimis.
Segona. Beneficiaris
1. Poden ser beneficiaris de les ajudes a què es referixen estes bases les microempreses que realitzen la seua activitat en el sector de la transformació i de la comercialització de matèries primeres agroalimentàries i que tinguen establiments industrials a la Comunitat.
2. El concepte de microempresa es determinarà tenint en compte la definició de l'annex del Reglament (CE) 800/2008, que la definix en el seu article 2, punt 3, com aquella empresa que dóna treball a menys de 10 persones en equivalent a temps complet anual i el volum de negocis o el balanç de la qual no supera els 2 milions d'euros.
3. Poden tindre la condició de beneficiaris les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, fins i tot, no tenint personalitat jurídica, puguen dur a terme els projectes o activitats que motiven la concessió de la subvenció.
En este cas, s'ha de fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció que aplicarà cada un d'estos, que tindran igualment la consideració de beneficiaris. Així mateix s'ha de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.
L'agrupació no es pot dissoldre fins que haja transcorregut el termini de 4 anys, a comptar des de la data de concessió de l'ajuda.
Tercera. Compromisos del beneficiari
1. Mantindre el seu establiment agroalimentari i activitat a la Comunitat Valenciana, els requisits i les condicions exigides per a la concessió de l'ajuda, almenys, durant cinc anys des de la data de concessió, excepte les corresponents causes de força major per al possible abandó.
2. Executar les inversions d'acord amb allò que s'assenyale en la concessió de l'ajuda.
3. Inscriure's abans del pagament de l'ajuda en el Registre d'Establiments Agroalimentaris de la Comunitat Valenciana, sempre que siga obligatori per la normativa reguladora de registre.
4. Els continguts en l'article 14 de la Llei 38/2003, de 17 de novembre, General de Subvencions, i qualssevol altres que determine l'autoritat competent pel que fa a la millor gestió, control i aplicació de la mesura.
Quarta. Actuacions objecte de les ajudes
1. Les actuacions objecte d'ajuda són les derivades de projectes d'inversions enquadrats en el sector de la transformació i de la comercialització de productes agrícoles i de l'alimentació, amb l'objectiu de desenrotllar, modernitzar o ampliar les microempreses agroalimentàries, per a la millora de la seua competitivitat.
2. Es consideren inversions elegibles a l'efecte del càlcul de l'ajuda, les inversions corresponents a l'adquisició de maquinària i d'equipament i instal·lacions noves, inclosos els programes informàtics, lligats a la creació d'un establiment nou, l'ampliació o modernització d'un ja existent o l'inici d'una activitat que implique un canvi del producte o dels procediments de producció de l'establiment ja existent i la implantació de sistemes certificats de qualitat.
3. No seran subvencionables:
- Les despeses de constitució i primer establiment d'una societat.
- Les despeses anteriors a la sol·licitud d'ajuda. Sí que es consideren despeses elegibles, les despeses o inversions anteriors, realitzades exclusivament a títol de recollida de materials, sempre que el muntatge, la instal·lació o la incorporació in situ no hagen tingut lloc abans de la presentació de la sol·licitud, així com els corresponents a honoraris tècnics, estudis de viabilitat, adquisició de patents o llicències i obtenció de permisos.
- Treballs auxiliars i provisionals que no estiguen directament relacionats amb l'execució del projecte, s'inclouran les demolicions o els moviments de terres relacionats amb inversions preexistents.
- Despeses corrents.
- L'IVA i els impostos i taxes recuperables pel beneficiari.
Quinta. Classe i quantia de les ajudes
1. Les ajudes consistiran en una subvenció del 50% de la inversió elegible, i queden supeditades en la fase de pagament a la justificació de la inversió realment executada i pagada pel beneficiari.
2. La quantitat màxima que pot rebre un beneficiari serà la corresponent a 100.000 euros d'inversió per projecte d'activitat. No es tramitaran les sol·licituds d'ajuda per a projectes d'inversió inferiors a 6.000 euros.
3. Un peticionari només pot realitzar una sol·licitud d'ajuda en esta convocatòria i en compliment d'allò que es disposa en el Reglament (CE) 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat a les ajudes de minimis, un mateix beneficiari, només pot optar una ajuda màxima de 200.000 euros durant qualsevol període de tres exercicis fiscals.
El beneficiari serà informat per escrit de l'import previst de l'ajuda, així com del seu caràcter de minimis, i es farà referència expressa a l'esmentat Reglament 1998/2006.
Sexta. Sol·licitud i documentació
1. Les sol·licituds d'ajuda es tramitaran i es resoldran conjuntament en un únic procediment, d'acord amb allò que s'establix en esta disposició, i s'hi adjuntarà la documentació que es determina en l'annex II d'esta convocatòria, que inclourà, en tot cas, la declaració responsable de no-inici d'inversions amb anterioritat a la presentació de la sol·licitud.
2. Les sol·licituds es presentaran en únic exemplar en el Registre d'Entrada de la Conselleria d'Agricultura, Pesca i Alimentació o en els llocs i pels mitjans a què es fa referència en l'article 38.4, de la Llei 30/1992, de 26 de novembre, fins el 31 de juliol de 2010, i han d'anar dirigides a la Direcció General d'Empreses Agroalimentàries i Desenrotllament del Medi Rural. El Servici d'Indústries Agroalimentàries és l'òrgan instructor a l'efecte d'allò que es disposa en l'article 17.3.g de la Llei 38/2003.
3. Després de presentar la sol·licitud, el beneficiari pot executar les inversions sense esperar que la concessió d'ajuda es produïsca, i sense que això prejutge la decisió que finalment s'adopte que quedarà subjecta al resultat final d'una verificació detallada i al procés de valoració que es descriu en la base sèptima.
4. La presentació de la sol·licitud implicarà l'autorització a la Conselleria d'Agricultura, Pesca i Alimentació per a demanar dels organismes pertinents el certificat de compliment d'obligacions fiscals i davant de la Seguretat Social.
5. S'ha d'acreditar, per mitjà de declaració responsable, la no-concurrència de cap de les circumstàncies previstes en els punts 2 i 3 de l'article 13 de la Llei 38/2003, General de Subvencions, aportar declaració responsable de compliment de la norma sobre integració de persones amb discapacitat o, si escau, l'exempció, i així mateix declaració de percentatge de treballadors discapacitats sobre plantilla total, tancada a 31 de desembre de l'any anterior al de la presentació de la sol·licitud d'ajudes, d'acord amb allò que es disposa en el Decret 279/2004, del Consell.
6. El sol·licitant presentarà una memòria on es detallen les inversions que s'executaran i on es descriuran almenys els punts següents: presentació de l'empresari i/o l'empresa, descripció de la inversió i objectius que s'aconseguiran amb les inversions proposades, planificació de les inversions per partides pressupostàries i un programa que detalle les operacions de transformació i comercialització que l'empresa desenrotlla actualment o pensa emprendre amb les inversions plantejades.
Atés el règim de minimis a què s'acullen les ajudes, addicionalment, s'hi presentarà una declaració responsable, el format de la qual figura en l'annex II, sobre:
a) Ajudes minimis concedides en l'exercici fiscal corrent i en els dos exercicis anteriors.
b) Altres ajudes rebudes per als mateixos costos subvencionables, amb la finalitat de comprovar que no se superen els límits de l'article 2.5 del Reglament 1998/2006, de 15 de desembre de 2006, de la Comissió.
7. Pel que fa a les despeses subvencionables caldrà ajustar-se a allò que es disposa en els articles 30 i 31 de la Llei 38/2003, de 17 de novembre, General de Subvencions, i quan l'import de les despeses subvencionable supere l'import de 12.000 euros (per factura proforma i/o proveïdor) en el supòsit de subministrament de béns d'equip o prestació de servicis per empresa de consultoria o assistència tècnica, el beneficiari ha de presentar, com a mínim, 3 ofertes de diferents proveïdors i l'elecció d'entre estes es realitzarà d'acord amb criteris d'eficiència i economia, i s'ha de justificar en la fase de pagament de l'ajuda, amb una memòria explicativa quan l'elecció no haguera recaigut en la proposta econòmica més avantatjosa.
8. Quan la sol·licitud no tinga els requisits o no s'hi adjunte la documentació que resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es requerirà pel Servici d'Indústries Agroalimentàries de la Conselleria d'Agricultura, Pesca i Alimentació, al sol·licitant perquè en el termini de deu dies esmene la falta o hi adjunte tots els documents preceptius, amb indicació que, si així no ho fa, se'l considerarà desistit de la seua petició, prèvia resolució que ha de ser dictada en els termes que es preveuen en l'article 42 de l'esmentada llei, per la directora general d'Empreses Agroalimentàries i Desenrotllament del Medi Rural.
Sèptima. Comissió d'Avaluació i procés de valoració de les sol·licituds
1. La concessió de les ajudes es realitzarà per mitjà del procediment de concurrència competitiva a què es fa referència en l'article 22 de la Llei 38/2003, de 17 de novembre, General de Subvencions, s'ordenaran els expedients de major a menor puntuació, d'acord amb els criteris de valoració que s'indiquen en la base octava, punt 1.
2. Es crea una Comissió de Valoració formada per funcionaris, un president i 2 vocals designats per la directora general competent en indústries agroalimentàries, que serà l'encarregada de formular a esta la pertinent proposta de resolució de les ajudes.
Octava. Criteris de valoració
1. Els expedients es puntuaran de la manera següent:
a) Formula jurídica: societat cooperativa o societat agrària de transformació, 1 punt.
b) Participació de dones en l'empresa superior al 30% del conjunt de treballadors: 1 punt.
c) Participació de jóvens (menors de 40 anys) en l'empresa superior al 30% del conjunt de treballadors: 1 punt.
d) El sol·licitant té el certificat d'empresa o d'artesà agroalimentari: 1 punt.
e) Qualitat de la memòria i del programa d'actuació presentats amb vista a la consecució dels objectius proposats: 5 punts. Es valorarà tenint en compte el grau de desenrotllament del projecte, la càrrega d'innovació, la relació entre la inversió i el volum de negoci de l'empresa, i que l'activitat s'exercisca en algun dels sectors agroalimentaris tradicionals de la Comunitat Valenciana.
2. En cas d'empat en la puntuació obtinguda, es prioritzaran aquelles empreses que hagen acreditat més percentatge de discapacitats amb relació a la plantilla, a 31 de desembre de l'any anterior al de la presentació de la sol·licitud d'ajudes, i si persistira la situació d'empat el desfarà la millor ràtio inversió/volum de negoci.
Novena. Resolució de les ajudes
1. Les sol·licituds seran resoltes per la directora general d'Empreses Agroalimentàries i Desenrotllament del Medi Rural, per delegació de la consellera d'Agricultura, Pesca i Alimentació. Les aprovacions de les sol·licituds degudament motivades i fonamentades establiran: la inversió auxiliable, les partides concretes no auxiliables, la quantia de les ajudes concedides com a percentatge de la inversió auxiliable i el termini concedit al beneficiari per a comunicar la realització de la inversió i per a justificar el pagament de les inversions realitzades.
2. La resolució de la convocatòria serà publicada en el Diari Oficial de la Comunitat Valenciana, i les resolucions individuals positives seran notificades a cada un dels beneficiaris.
Deu. Compatibilitat de les ajudes
Un mateix projecte d'inversió que incorpore inversions que podrien ser subvencionables per este o altres règims d'ajudes no es podrà beneficiar simultàniament de les ajudes establides en esta orde i de qualsevol altra ajuda pública, en forma de subvenció o de bonificació d'interessos, i en particular estes ajudes es declaren incompatibles amb les ajudes establides en les ordes per les quals es regulen en 2010: les ajudes a les inversions en millora de les condicions de transformació i comercialització dels productes agrícoles i de l'alimentació, les ajudes RURALTER-Leader i RURALTER-Paisatge, i les ajudes al cooperativisme agrari valencià.
A l'efecte d'esta orde s'entendrà com projecte d'inversió el conjunt d'inversions, emplaçades en un mateix establiment agroalimentari, que afecten el mateix sector d'activitat i que formen part del mateix procés industrial.
Onze. Sobre el termini per a la realització i la justificació de les inversions
1. El termini per a la justificació de les inversions en cada anualitat està establit en la resolució de concessió i serà notificat a l'interessat per mitjà d'esta.
2. Per al pagament de l'ajuda i la justificació de l'aplicació dels fons rebuts serà necessari que, abans de la data establida en la resolució com a fi de la realització i justificació, les inversions es troben totalment acabades, la maquinària i l'equip instal·lats i els pagaments totalment justificats per mitjà de factures i justificants de pagament, de data posterior a la de la sol·licitud d'ajuda.
Dotze. Sol·licitud de pagament i justificació de les despeses
1. La sol·licitud de pagament de la subvenció, dirigida a la direcció general competent en indústries agroalimentàries, es presentarà per a cada anualitat abans de la data establida en la resolució de concessió en el Registre General de la Conselleria d'Agricultura, Pesca i Alimentació o en qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. El servici competent en indústries agroalimentàries de la Conselleria d'Agricultura, Pesca i Alimentació serà la unitat responsable del correcte emplenament dels expedients de pagament de les ajudes acollides a esta orde.
3. La justificació de la subvenció es realitzarà d'acord amb allò que es disposa en l'article 72 del Reial Decret 887/2006, de 21 de juliol, per mitjà de:
a) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si escau, data de pagament, segons model facilitat en els impresos corresponents.
b) Les factures o documents de valor probatori equivalent en el tràfic jurídicomercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.
Tretze. Reintegrament de les quantitats
Són causes de reintegrament les previstes en els articles 36 i 37 de la Llei 38/2003, de 17 de novembre, General de Subvencions.
Catorze. Règim d'infraccions i sancions
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.